### NN 34/2025 (27.2.2025.), Pravilnik o načinu imenovanja povjerljive osobe i postupku unutarnjeg prijavljivanja nepravilnosti u Ministarstvu unutarnjih poslova

Ministarstvo unutarnjih poslova

395

Na temelju članka 20. Zakona o zaštiti prijavitelja nepravilnosti (»Narodne novine« br. 46/22) i članka 52. stavka 1. Zakona o sustavu državne uprave (»Narodne novine« br. 66/19 i 155/23) ministar unutarnjih poslova donosi

PRAVILNIK

O NAČINU IMENOVANJA POVJERLJIVE OSOBE I POSTUPKU UNUTARNJEG PRIJAVLJIVANJA NEPRAVILNOSTI U MINISTARSTVU UNUTARNJIH POSLOVA

OPĆA ODREDBA

Članak 1.

Ovim Pravilnikom uređuje se način imenovanja povjerljive osobe i postupak unutarnjeg prijavljivanja nepravilnosti, s ciljem zaštite prava prijavitelja nepravilnosti u Ministarstvu unutarnjih poslova (u daljnjem tekstu: Ministarstvo).

POSTUPAK IMENOVANJA I RAZRJEŠENJA
 POVJERLJIVE OSOBE

Članak 2.

(1) Povjerljivu osobu imenuje ministar unutarnjih poslova (u daljnjem tekstu: ministar) uz pisanu suglasnost osobe koja se imenuje, u postupku propisanim ovim Pravilnikom.

(2) Povjerljiva osoba iz stavka 1. ovog članka ima zamjenika koji se imenuje na način propisan u članku 4. stavku 3. ovog Pravilnika.

(3) Odredbe koje se tiču izbora, zaštite, prava i dužnosti povjerljive osobe, na odgovarajući način, primjenjuju se i na zamjenika povjerljive osobe kao i na privremeno imenovanu treću osobu.

Članak 3.

(1) Postupak imenovanja povjerljive osobe i zamjenika povjerljive osobe pokreće se objavom poziva za imenovanje povjerljive osobe i zamjenika povjerljive osobe na mrežnim stranicama Ministarstva te slanjem elektroničke obavijesti sindikalnom povjereniku reprezentativnog sindikata koji je preuzeo prava i obveze radničkog vijeća u Ministarstvu (u daljnjem tekstu: sindikalni povjerenik) i zaposlenicima unutar pojedine ustrojstvene jedinice.

(2) Poziv iz stavka 1. ovog članaka dostavlja se sindikalnom povjereniku koji će u roku od 15 dana od dana objave Poziva predložiti povjerljivu osobu i zamjenika povjerljive osobe.

(3) U Pozivu će biti naznačeno da, ako sindikalni povjerenik iz stavka 2. ovoga članka ne predloži povjerljivu osobu i zamjenika povjerljive osobe, pozvat će se najmanje 20 % zaposlenika da predlože povjerljivu osobu i zamjenika povjerljive osobe.

(4) Iznimno od stavaka 2. i 3. ovog članka ministar će imenovati povjerljivu osobu i njezina zamjenika bez prijedloga sindikalnog povjerenika odnosno najmanje 20 % zaposlenika u Ministarstvu, ako takav prijedlog nije dan.

(5) Ako je više osoba predloženo za povjerljivu osobu i zamjenika povjerljive osobe, prednost ima kandidat koji dobiju potporu većeg broja zaposlenika, a u slučaju prijedloga koji imaju jednaku podršku zaposlenika, prednost će imati prijedlog koji je prvi zaprimljen.

Članak 4.

(1) Odluku o imenovanju povjerljive osobe i njenog zamjenika ministar donosi najkasnije u roku od 14 dana od proteka roka iz članka 3. stavka 2. ovog Pravilnika.

(2) Prije imenovanja povjerljive osobe i zamjenika povjerljive osobe pribavit će se njihova pisana suglasnost.

(3) Odluka o imenovanju povjerljive osobe i njenog zamjenika obavezno sadrži ime i prezime povjerljive osobe i njenog zamjenika, broj telefona i adresu elektroničke pošte, a objavljuje se na mrežnim stranicama Ministarstva.

(4) Svaka promjena podataka iz stavka 3. ovog članka objavljuje se na mrežnim stranicama Ministarstva.

Članak 5.

(1) Ako sindikalni povjerenik i/ili 20% zaposlenika Ministarstva zatraži razrješenje povjerljive osobe ili njezina zamjenika, prijedlog se upućuje ministru koji će donijeti odluku o razrješenju bez odgode.

(2) Dužnost povjerljive osobe prestaje povlačenjem pisanog pristanka za imenovanje, kao i prestankom radnog odnosa u Ministarstvu.

(3) Postupak za imenovanje druge povjerljive osobe pokreće se u roku od 30 dana od donošenja odluke o razrješenju ili prestanka dužnosti povjerljive osobe iz drugog razloga.

(4) Do imenovanja druge povjerljive osobe, poslove povjerljive osobe obavlja njezin zamjenik osim, ako okolnosti upućuju na potrebu za imenovanjem treće osobe koja će privremeno obavljati poslove povjerljive osobe.

OBVEZE POVJERLJIVE OSOBE

Članak 6.

Na mrežnim stranicama Ministarstva objavljuju se informacije o obvezama povjerljive osobe, pravima prijavitelja nepravilnosti te informacije o postupku prijave nepravilnosti.

Članak 7.

(1) Povjerljiva osoba u Ministarstvu: prati primjenu zakona kojim se uređuje zaštita prijavitelja nepravilnosti te promiče poštivanje zakonskih rješenja i zaštitu prijavitelja nepravilnosti; zaprima prijave nepravilnosti; poduzima radnje iz svoje nadležnosti potrebne za zaštitu prijavitelja nepravilnosti; poduzima radnje radi ispitivanja nepravilnosti; prosljeđuje prijavu o nepravilnosti tijelima ovlaštenima na postupanje ovisno o sadržaju prijave, ako nepravilnost nije riješena s poslodavcem; pisanim putem obavještava podnositelja prijave o postupanju po prijavi; pruža informacije o postupcima za podnošenje prijave nadležnom tijelu za vanjsko prijavljivanje kao i nadležnim institucijama, tijelima, uredima ili agencijama Europske unije nadležnim za postupanje po sadržaju prijave; štiti identitet i podatke iz prijave; pruža prijavitelju nepravilnosti opće informacije o njegovim pravima i postupku; omogućuje uvid u spis predmeta te vodi evidenciju o zaprimljenim prijavama.

(2) Povjerljiva osoba dužna je sudjelovati u programima edukacije koji se odnose na zaštitu prijavitelja nepravilnosti.

POSTUPAK UNUTARNJEG PRIJAVLJIVANJA NEPRAVILNOSTI

Članak 8.

(1) Prijavitelj nepravilnosti prijavu propisanog sadržaja može podnijeti pisanim ili usmenim putem.

(2) Pisana prijava se podnosi bilo kojim putem koji omogućava pisani zapis, uključujući elektroničkom poštom na adresu navedenu na mrežnim stranicama Ministarstva, a usmeno prijavljivanje je moguće telefonom ili drugim sustavom glasovnih poruka te, na zahtjev prijavitelja, fizičkim sastankom u razumnom roku.

(3) Radi lakšeg postupanja prijavitelja nepravilnosti na mrežnim stranicama Ministarstva dostupan je obrazac za prijavljivanje, koji je tiskan uz ovaj Pravilnik i njegov je sastavni dio (prilog 1).

(4) Povjerljiva osoba dužna je obavijestiti prijavitelja nepravilnosti o potrebi i načinu dopune prijave, o njegovim pravima u postupku prijave nepravilnosti, o mogućnosti izravnog prijavljivanja tijelu nadležnom za vanjsko prijavljivanje, kao i o mogućnosti da se uočene nepravilnosti prijave i drugim nadležnim tijelima ovlaštenim za postupanje prema posebnim propisima.

(5) Povjerljiva osoba će pisanim putem potvrditi primitak prijave u roku od sedam dana od njenog podnošenja.

(6) Povjerljiva osoba dužna je poduzeti radnje radi ispitivanja nepravilnosti i dostaviti prijavitelju povratnu informaciju o prijavi u pravilu u roku od 30 dana, ali ne duljem od 90 dana od dana potvrde o primitku prijave ili, ako potvrda nije poslana prijavitelju, nakon proteka sedam dana od dana podnošenja prijave.

Članak 9.

(1) Povodom svake zaprimljene prijave nepravilnosti, povjerljiva osoba osniva predmet.

(2) Spis predmeta po podnesenoj prijavi u Ministarstvu sadrži najmanje: podatke o prijavitelju, opis nepravilnosti, informacije o osobi ili tijelu na koju se nepravilnost odnosi, datum primitka prijave odnosno datum uočavanja nepravilnosti i prikupljenu dokumentaciju tijeka postupka.

(3) Povjerljiva osoba vodi očevidnik predmeta iz kojeg je vidljiv tijek postupka po zaprimljenim prijavama.

Članak 10.

(1) Ako prijava nema propisani sadržaj, prijavitelj nepravilnosti poziva se na dopunu, odnosno ispravak prijave.

(2) U slučaju da prijavitelj nepravilnosti ne postupi prema pozivu iz stavka 1. ovog članka, prijava se neće smatrati prijavom nepravilnosti u smislu Zakona o zaštiti prijavitelja nepravilnosti te će se podnositelja uputiti da nepravilnost može prijaviti tijelima ili osobama nadležnim prema sadržaju prijave u skladu s posebnim propisima.

Članak 11.

(1) Uz prethodni dogovor s prijaviteljem nepravilnosti, povjerljiva osoba podatke o prijavljenoj nepravilnosti dostavlja rukovoditelju nadležne ustrojstvene jedinice u Ministarstvu, radi pisanog očitovanja na navode iz prijave.

(2) Podaci iz stavka 1. ovog članka dostavljaju se uz uputu o dostavi povratne informacije u zatraženom roku i uz uputu o dužnosti zaštite povjerljivosti podataka iz prijave.

(3) Ustrojstvene jedinice Ministarstva dužne su surađivati s povjerljivom osobom u postupku ispitivanja nepravilnosti.

Članak 12.

(1) Ako se nakon provedbe postupka iz članka 11. ovog Pravilnika utvrdi da postoji nepravilnost, povjerljiva osoba o tome, bez odgode, obavještava ministra u svrhu poduzimanja mjera za otklanjanje nepravilnosti.

(2) Povjerljivu osobu obavijestit će se o predviđenim i poduzetim mjerama za otklanjanje nepravilnosti u svrhu obavještavanja prijavitelja nepravilnosti.

(3) U slučaju da nepravilnost nije riješena u Ministarstvu, povjerljiva osoba dužna je bez odgode prijavu o nepravilnosti proslijediti tijelima ovlaštenim na postupanje prema sadržaju prijave.

Članak 13.

Ako iz očitovanja prikupljenih u skladu s člankom 11. stavkom 1. ovog Pravilnika proizlazi da nepravilnost ne postoji, obavijest o tome dostavlja se prijavitelju nepravilnosti uz informaciju da prijavu može izravno podnijeti pučkom pravobranitelju kao nadležnom tijelu za vanjsko prijavljivanje.

Članak 14.

Ako povjerljiva osoba, na temelju podataka iz prijave, smatra da se ne radi o nepravilnosti sukladno Zakonu o zaštiti prijavitelja nepravilnosti, po prijavi neće postupati te će o tome bez odlaganja obavijestiti podnositelja prijave.

Članak 15.

(1) Ako povjerljiva osoba smatra da prijavitelj nepravilnosti zbog podnesene prijave trpi osvetu, dužna je o tome obavijestiti ministra kako bi se zaustavila osveta i otklonile njene posljedice.

(2) Povjerljiva osoba obavijestit će ministra i o zakonskim odredbama o zaštiti prijavitelja nepravilnosti.

Članak 16.

U svrhu provedbe ovog Pravilnika i Zakona o zaštiti prijavitelja nepravilnosti povjerljivoj osobi osigurava se službeni telefon, po potrebi prijenosno računalo, te materijalni uvjeti za postupanje s dokumentacijom.

Članak 17.

(1) Na obradu osobnih podataka sadržanih u prijavi nepravilnosti primjenjuju se propisi kojima se uređuje zaštita osobnih podataka.

(2) Povjerljiva osoba dužna je prije početka obavljanja poslova zaštite prijavitelja nepravilnosti potpisati Izjavu o povjerljivosti koja se prilaže očevidniku zaposlenika.

(3) Podacima iz prijave nepravilnosti pohranjenima u sustavu Ministarstva može pristupiti samo povjerljiva osoba putem korisničkog imena i lozinke za pristup predmetima za koje je zadužena.

(4) Dokumentacija vezana za postupak po prijavama nepravilnosti pohranjuje se u prostore za pohranu osigurane od neovlaštenog pristupa.

(5) Povjerljiva osoba dužna je, i po prestanku obavljanja dužnosti povjerljive osobe pa i nakon prestanka radnog odnosa u Ministarstvu, čuvati povjerljivost podataka za koje je doznala tijekom obavljanja poslova povjerljive osobe.

(6) Osobni podaci sadržani u dokumentaciji iz postupka prijave nepravilnosti čuvaju se najduže 5 godina od zaprimanja prijave nepravilnosti odnosno do okončanja sudskog postupka za zaštitu prijavitelja nepravilnosti.

Članak 18.

Na temelju zaprimljenih prijava i podataka iz spisa predmeta, povjerljiva osoba sastavlja godišnje izvješće o prijavljenim nepravilnostima u Ministarstvu unutarnjih poslova.

ZAVRŠNE ODREDBE

Članak 19.

Stupanjem na snagu ovog Pravilnika prestaje važiti Pravilnik o načinu imenovanja povjerljive osobe i postupku unutarnjeg prijavljivanja nepravilnosti u Ministarstvu unutarnjih poslova (»Narodne novine« br. 25/20).

Članak 20.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/24-01/241
 Urbroj: 511-01-152-24-21
 Zagreb, 19. veljače 2025.

Ministar
 dr. sc. Davor Božinović, v. r.

PRILOG 1

OBRAZAC – Prijava nepravilnosti u Ministarstvu unutarnjih poslova

sadržaj prijave nepravilnosti iz članka 17. Zakona o zaštiti prijavitelja nepravilnosti
 (»Narodne novine« br. 46/22)

Podaci o podnositelju prijave nepravilnosti:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Podaci o osobi/osobama na koje se prijava nepravilnosti odnosi:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Opis nepravilnosti koja se prijavljuje:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum podnošenja prijave:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_